**Elmer Lee Andersen** (1909–2004) var en amerikansk politiker og forretningsmann. Han var Minnesotas guvernør fra 1961 til 1963 og var en liberal republikaner.

Liv og virke
------------

Han ble født i Chicago. Moren, Jennie Olivia, født Johnson, var andregenerasjons svensk-amerikaner. Morfaren kom fra Luleå i Nord-Sverige. Faren, Arne Andersen Kjelsberg fra Hof i Solør, utvandret i 1887 og arbeidet som trikkefører i Chicago. Foreldrene ble separert da Elmer var seks år gammel. Han flyttet med moren til Muskegon, der de levde i trange kår. Han hadde bare sporadisk kontakt med sin far. Da han var midt i tenårene, var begge foreldrene døde.

Andersen begynte som selger mens han gikk på college i Muskegon. Han flyttet så til Minneapolis og gikk handelshøyskolen ved University of Minnesota. På universitetet møtte han Eleanor Johnson (1911–2011), som også var svensk-amerikaner, og de giftet seg i 1932.

I 1934, etter flere år som omreisende selger, begynte han i markedsavdelingen i H.B. Fuller Company, som produserte skolelim. Han brukte sparepengene og et lån fra svigerfaren for å kjøpe seg opp i selskapet. Han ble administrerende direktør i 1941 og utviklet selskapet til et stort amerikansk industrikonsern innen lim og festemidler.

Elmer L. Andersen ble kjent som en samfunnsbevisst bedriftsleder med rause ordninger for sine ansatte. Selskapet ble børsnotert i 1968, og Andersen overlot konsernledelsen til sin sønn, Tony Andersen, i 1971.

Andersen bygde så opp et mediekonsern, ECM Publishers, som eide en rekke småbyaviser i det sentrale Minnesota. Han skrev ofte lederartikler for avisene. Han drev også i mange år et stort melkebruk i Polk County i Wisconsin.

### Offentlige verv

Andersen var medlem av Minnesotas delstatssenat fra 1949 til 1958 og ble pådriver for borgerrettighetslover og en rekke sosialpolitiske reformer, blant annet innen spesialpedagogikk i skolen, rusomsorg og psykisk helsevern.

I 1960 ble Andersen nominert til republikanernes guvernørkandidat. Den sittende guvernøren, demokraten og svensk-amerikaneren Orville Freeman, ble hyllet av fagforeningene, men støtte fra seg mange moderate velgere da han satte inn Nasjonalgarden for å holde unna streikebrytere under en arbeidskonflikt. Andersen var den siste guvernøren som ble valgt for en toårsperiode; i 1962 ble valgperiodene forlenget til fire år.

Som guvernør var Andersen forkjemper for en lov som forbød diskriminering på boligmarkedet. Han var også opptatt av naturvern og fikk opprettet flere nye verneområder. Andersens trafikksikkerhetslov førte til langt færre dødsulykker på delstatens hovedveier.

Guvernørvalget i 1962, som stod mellom Andersen og Karl Rolvaag, var det jevneste i USAs historie. Etter flere fintellinger ble det klart at Andersen hadde tapt valget med 91 stemmer. Andersen var delegat til republikanernes landsmøte i 1964, men søkte aldri politiske verv igjen. Han var misfornøyd med den konservative og statskritiske retningen som Det republikanske parti tok.

Andersen hadde sentrale tillitsverv ved University of Minnesota. Elmer og Eleanor Andersen støttet mange humanitære formål, og de donerte en enorm boksamling til universitetsbiblioteket.

Referanser
----------

1. 1 2   Find a Grave, oppført som Elmer Lee Andersen, Find a Grave 9909518, besøkt 9. oktober 2017[Hentet fra Wikidata]
2. 1 2   Social Networks and Archival Context, SNAC Ark-ID w6k65sq0, besøkt 9. oktober 2017[Hentet fra Wikidata]
3. ↑   news.minnesota.publicradio.org[Hentet fra Wikidata]
4. 1 2 3 4  Sobel, Robert og Raimo, John (1978). «Andersen, Elmer Lee». *Biographical Directory of the Governors of the United States, 1789–1978* **(engelsk)**. 2. Westport: Meckler Books. s. 794. ISBN 0-930466-00-4. CS1-vedlikehold: Flere navn: forfatterliste (link)
5. 1 2 3 4 5 6 7 8 9 10 11  Whereatt, Robert og Smith, Dane (16. november 2004). «A Minnesota statesman dies». *Star Tribune* **(engelsk)**. Minneapolis. Arkivert fra originalen 18. november 2004. CS1-vedlikehold: Flere navn: forfatterliste (link)
6. 1 2 3 4  Monge, Beate Østre (3. desember 2002). «Minnesota-guvernør med far fra Solør». *Glåmdalen*. Kongsvinger: 15.
7. ↑  Miller, Pamela (15. januar 2011). «Eleanor Andersen, 99, widow of former governor». *Star Tribune* **(engelsk)**. Minneapolis. Besøkt 23. september 2023.
8. ↑  «Our history» **(engelsk)**. H.B. Fuller. Besøkt 24. september 2023.
9. 1 2 3 4 5  «Elmer L. (Lee) Andersen» **(engelsk)**. Minnesota Historical Society. Arkivert fra originalen 1. mars 2007.

| * v
* d
* r
Minnesotas guvernører |
| --- |
| Territorium (1849–1858) | Ramsey • Gorman • Medary |  |
| Delstat (fra 1858) | Sibley • Ramsey • Swift • Miller • Marshall • Austin • Davis • Pillsbury • Hubbard • McGill • Merriam • Nelson • Clough • Lind • Van Sant • Johnson • Eberhart • Hammond • Burnquist • Preus • Christianson • Olson • Petersen • Benson • Stassen • Thye • Youngdahl • E. Anderson • Freeman • Andersen • Rolvaag • LeVander • W. Anderson • Perpich • Quie • Perpich • Carlson • Ventura • Pawlenty • Dayton |

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** GND **·** LCCN **·** ISNI **·** SUDOC
 |